বাংলাদেশের হিন্দু: ঘাটাইলে শিব মন্দির ভাঙচুর,আটক ১
ঘাটাইলে শিব মন্দির ভাঙচুর,আটক ১
মু.জোবায়েদ মল্লিক বুলবুল,টাঙ্গাইল প্রতিনিধি :
টাঙ্গাইলের ঘাটাইল উপজেলার দেওপাড়া বনে একটি শিব মন্দিরে সোমবার ভোরে ভাঙচুর চালিয়েছে দুর্বৃত্তরা। ওই ঘটনায় এক মাদ্রাসাছাত্রকে আটক করেছে পুলিশ।
এলাকাবাসী জানায়, স্থানীয় জনৈক ব্যক্তি স্বপ্নে আদিষ্ট হয়ে ঘাটাইলের দেওপাড়া বনবিটের কালিকাপুর এলাকায় কিছুদিন আগে তালপাতার ঘর বানিয়ে তিনটি মূর্তি রেখে মন্দির হিসেবে পুঁজা-অর্চণা করতে থাকে। সোমবার ভোরে স্থানীয় হিন্দুরা পুঁজা করতে গিয়ে দেখে কে বা কারা ওই শিবমন্দির ভেঙ্গে ফেলেছে।
একটি সূত্র জানায়, স্থানীয় মৌলবাদীরা ক্ষুব্ধ হয়ে গোপনে মন্দিরে ভাঙচুর চালিয়েছে।
ঘাটাইল থানার অফিসার ইনচার্জ(ওসি) হেলালুল ইসলাম জানান, বনের ভিতর নির্জন জায়গায় তালপাতা দিয়ে নতুন মন্দিরটি বানানো হয়েছিল। ভাঙচুর চালানোর ঘটনায় শিব মন্দির কমিটির সভাপতি ননী গোপাল থানায় একটি অভিযোগ দাখিল করেছেন। ওই ঘটনায় দেওপাড়া দাখিল মাদ্রাসার ৮ম শ্রেণীর ছাত্র সবুজকে আটক করে জিজ্ঞাসাবাদ করা হচ্ছে। ঘটনার সত্যতা পাওয়া গেলে প্রয়োজনীয় ব্যবস্থা নেয়া হবে।